Grazzi għall-ittra tiegħek tal-14 ta' Jannar 2019. Kif taf tajjeb, aħna jiddispjaċina iżda nirrispettaw id-deċiżjoni tar-Renju Unit li joħroġ mill-Unjoni Ewropea. Aħna nqisu wkoll li l-Brexit huwa sors ta' inċertezza u tfixkil. Għaldaqstant, f'dawn iż-żminijiet diffiċli, aħna naqsmu miegħek id-determinazzjoni biex tinħoloq kemm jista' jkun ċertezza u ċarezza għaċ-ċittadini u l-kumpanniji f'sitwazzjoni fejn Stat Membru joħroġ mill-Unjoni Ewropea wara aktar minn erba' deċennji ta' integrazzjoni ekonomika u politika mill-qrib. Huwa għalhekk li l-Ftehim dwar il-Ħruġ li inti u l-Mexxejja tas-27 Stat Membru tal-UE qbiltu dwaru wara negozjati twal huwa daqstant importanti. Huwa jirrappreżenta kompromess ġust u għandu l-għan li jiżgura ħruġ ordnat tar-Renju Unit mill-Unjoni Ewropea, u b'hekk jillimita l-konsegwenzi negattivi tal-Brexit. Huwa għalhekk ukoll għaliex nixtiequ nistabbilixxu relazzjoni mill-aktar qrib possibbli mar-Renju Unit fil-futur, filwaqt li nibnu fuq id-Dikjarazzjoni Politika, li l-Mexxejja tas-27 Stat Membru tal-UE qablu miegħek dwarha. Huwa wkoll għalhekk li rridu li negozjati għal dan l-effett jibdew malajr kemm jista' jkun wara l-ħruġ tar-Renju Unit mill-Unjoni Ewropea. Kif taf, aħna m'aħniex f'pożizzjoni li naqblu dwar dak kollu li jinbidel jew li huwa inkonsistenti mal-Ftehim dwar il-Ħruġ, iżda f'dan l-isfond, u sabiex niffaċilitaw il-passi li jmiss tal-proċess, aħna għandna l-pjaċir nikkonfermaw, f'isem iż-żewġ Istituzzjonijiet tal-UE li nirrappreżentaw, il-fehim tagħna tal-punti li ġejjin fl-oqsma ta' responsabbiltà rispettivi tagħna. A. Fir-rigward tal-President tal-Kunsill Ewropew: Fit-13 ta' Diċembru, il-Kunsill Ewropew (Artikolu 50) iddeċieda dwar għadd ta' assigurazzjonijiet addizzjonali, b'mod partikolari fir-rigward tal-impenn sod tiegħu li jaħdem b'mod rapidu fuq qbil sussegwenti li, sal-31 ta' Diċembru 2020, jistabbilixxi arranġamenti alternattivi, sabiex ma jkunx meħtieġ li tiġi skattata l-garanzija ta' kontinġenza. Il-Kunsill Ewropew qal ukoll li, jekk madankollu l-garanzija ta' kontinġenza kellha tiġi skattata, din tkun tapplika biss temporanjament, sakemm u sa meta tiġi sostitwita minn qbil sussegwenti li jiżgura li tiġi evitata fruntiera fiżika, u li l-Unjoni Ewropea, f'dak il-każ, tuża l-aqwa sforzi tagħha biex tinnegozja u tikkonkludi b'mod rapidu qbil sussegwenti li jkun jissostitwixxi l-garanzija ta' kontinġenza, u jkun jistenna l-istess mir-Renju Unit, sabiex il-garanzija ta' kontinġenza tkun fis-seħħ biss kemm huwa strettament meħtieġ. F'dan il-kuntest, jista' jiġi ddikjarat li l-konklużjonijiet tal-Kunsill Ewropew għandhom valur legali fl-Unjoni li huwa proporzjonat mal-awtorità tal-Kunsill Ewropew skont it-Trattati li jiddefinixxi direzzjonijiet u prijoritajiet għall-Unjoni Ewropea fl-ogħla livell u, fil-kuntest speċifiku tal-ħruġ, biex jistabbilixxi, fil-forma ta' linji gwida, il-qafas tiegħu. Dawn il-konklużjonijiet jistgħu jimpenjaw lill-Unjoni Ewropea fl-aktar mod solenni possibbli. Għalhekk, il-konklużjonijiet tal-Kunsill Ewropew jikkostitwixxu parti mill-kuntest li fih ftehim internazzjonali, bħall-Ftehim dwar il-Ħruġ, ser jiġi interpretat. Fir-rigward tar-rabta bejn il-Ftehim dwar il-Ħruġ u d-Dikjarazzjoni Politika, li tagħmel riferiment għaliha fl-ittra tiegħek, jista' jiġi ċċarat li dawn iż-żewġ dokument, filwaqt li huma ta' natura differenti, jagħmlu parti mill-istess pakkett innegozjat. Sabiex tiġi enfasizzata r-relazzjoni mill-qrib bejn iż-żewġ testi, dawn jistgħu jiġu ppubblikati ħdejn xulxin fil-Ġurnal Uffiċjali b'mod li jirrifletti r-rabta bejn it-tnejn kif previst fl-Artikolu 50 tat-Trattat dwar l-Unjoni Ewropea (TUE). B. Fir-rigward tal-President tal-Kummissjoni Ewropea: Id-Dikjarazzjoni Politika li ntlaħaq qbil dwarha fil-Kunsill Ewropew Speċjali ta' Novembru (Artikolu 50) tiddeskrivi relazzjoni futura ta' profondità u ta' portata mingħajr preċedent, li tirrifletti s-saħħa kontinwa tal-valuri u l-interessi kondiviżi tagħna. Il-Ftehim dwar il-Ħruġ u d-Dikjarazzjoni Politika jirrappreżentaw bilanċ ġust bejn l-interessi tal-Unjoni Ewropea u tar-Renju Unit. Huma ser jiżguraw ħruġ mingħajr xkiel u relazzjoni futura b'saħħitha fl-interessi taċ-ċittadini kollha tagħna. Kif iddikjara diġà l-Kunsill Ewropew, huwa ser jibda t-tħejjijiet għal sħubija futura mar-Renju Unit immedjatament wara l-firma tal-Ftehim dwar il-Ħruġ. Fir-rigward tal-Kummissjoni Ewropea, aħna ser nistabbilixxu l-istruttura ta' negozjar għal dawn in-negozjati direttament wara l-firma biex niżguraw li n-negozjati formali jkunu jistgħu jibdew malajr kemm jista' jkun wara l-ħruġ tar-Renju Unit, filwaqt li nikkunsidraw l-ambizzjoni kondiviża tal-Unjoni Ewropea u tar-Renju Unit li jkollhom ir-relazzjoni futura fis-seħħ sat-tmiem tat-transizzjoni. Jekk ikun hemm ratifiki nazzjonali li għadhom pendenti f'dak il-mument, il-Kummissjoni tinsab lesta li tipproponi applikazzjoni proviżorja tal-partijiet rilevanti tar-relazzjoni futura, f'konformità mal-oqfsa legali li japplikaw u l-prassi eżistenti. Il-Kummissjoni hija lesta wkoll li timpenja ruħha miegħek fuq programm ta' ħidma hekk kif il-Parlament tar-Renju Unit ikun indika l-qbil tiegħu fil-prinċipju għall-Ftehim dwar il-Ħruġ u l-Parlament Ewropew ikun approvah. Hemm rabta importanti bejn il-Ftehim dwar il-Ħruġ u d-Dikjarazzjoni Politika, li tirrifletti l-Artikolu 50 tat-Trattat dwar l-Unjoni Ewropea. Kif iddikjarat fl-Artikolu 184 tal-Ftehim dwar il-Ħruġ u kif rifless ukoll fil-Paragrafu 138 tad-Dikjarazzjoni Politika, l-Unjoni Ewropea u r-Renju Unit impenjaw ruħhom li jużaw l-aqwa sforzi, b'rieda tajba u b'rispett sħiħ tal-ordnijiet legali rispettivi tagħhom, li jieħdu l-passi meħtieġa biex jinnegozjaw malajr il-ftehimiet li jirregolaw ir-relazzjoni futura tagħhom li sar riferiment għaliha fid-Dikjarazzjoni Politika. Fid-dawl tal-ittra tiegħek, il-Kummissjoni Ewropea tixtieq tagħmel il-kjarifiki li ġejjin fir-rigward tal-garanzija ta' kontinġenza: Il-Ftehim dwar il-Ħruġ inkluż il-Protokoll dwar l-Irlanda/l-Irlanda ta' Fuq jinkorpora l-impenn kondiviż mill-Unjoni Ewropea u r-Renju Unit li jiġu indirizzati ċ-ċirkostanzi uniċi fuq il-gżira tal-Irlanda bħala parti mill-iżgurar tal-ħruġ ordnat tar-Renju Unit mill-Unjoni Ewropea. Il-Kummissjoni tista' tikkonferma li, bħar-Renju Unit, l-Unjoni Ewropea ma tixtieqx li tara li tidħol fis-seħħ il-garanzija ta' kontinġenza. Kieku kellu jiġri, dan ikun jirrappreżenta arranġament kummerċjali subottimali għaż-żewġ naħat. Il-Kummissjoni tista' tikkonferma wkoll id-determinazzjoni tal-Unjoni Ewropea li tissostitwixxi s-soluzzjoni ta' garanzija ta' kontinġenza dwar l-Irlanda ta' Fuq bi ftehim sussegwenti li jiżgura n-nuqqas ta' fruntiera fiżika fuq il-gżira tal-Irlanda fuq bażi permanenti. Il-Kummissjoni Ewropea tista' tikkonferma wkoll il-fehim kondiviż tagħna li l-Ftehim dwar il-Ħruġ u l-Protokoll dwar l-Irlanda/l-Irlanda ta' Fuq: Ma jaffettwawx u ma jissostitwixxux id-dispożizzjonijiet tal-Ftehim tal-Ġimgħa l-Kbira jew ta' Belfast tal-10 ta' April 1998 bl-ebda mod; ma jbiddlu bl-ebda mod l-arranġamenti taħt il-Parti II tal-Ftehim tal-1998 b'mod partikolari, fejn oqsma ta' kooperazzjoni bejn in-naħa ta' Fuq u n-naħa t'Isfel f'oqsma fi ħdan il-kompetenzi rispettivi tagħhom huma kwistjonijiet għall-Eżekuttiv tal-Irlanda ta' Fuq u l-Gvern tal-Irlanda biex jiddeterminaw; Ma jestendux allinjament regolatorju mal-liġi tal-Unjoni Ewropea fl-Irlanda ta' Fuq lil hinn minn dak li huwa strettament meħtieġ biex tiġi evitata fruntiera fiżika fuq il-gżira tal-Irlanda u biex jiġi protett il-Ftehim tal-1998; il-Ftehim dwar il-Ħruġ huwa ċar ukoll dwar il-fatt li kwalunkwe att ġdid li l-Unjoni Ewropea tipproponi li għandu jiġi miżjud mal-Protokoll ikun jeħtieġ il-qbil tar-Renju Unit fil-Kumitat Konġunt; Ma jipprevjenux li r-Renju Unit jiffaċilita, bħala parti mid-delegazzjoni tagħha, il-parteċipazzjoni ta' rappreżentanti tal-Eżekuttiv tal-Irlanda ta' Fuq fil-Kumitat Konġunt, il-Kumitat dwar kwistjonijiet relatati mal-implimentazzjoni tal-Protokoll dwar l-Irlanda/l-Irlanda ta' Fuq, jew il-grupp ta' ħidma konsultattiv konġunt, fi kwistjonijiet li huma direttament relatati mal-Irlanda ta' Fuq. Il-Kummissjoni Ewropea tikkondividi wkoll l-intenzjonijiet tagħna li r-relazzjoni futura tkun fis-seħħ malajr kemm jista' jkun. Filwaqt li jiġi kkunsidrat l-impenn konġunt tagħna biex jintużaw l-aqwa sforzi biex ftehim sussegwenti jiġi konkluż qabel it-tmiem tal-2020, li jissostitwixxi l-Protokoll b'mod sħiħ jew parti minnu, il-Kummissjoni hija ddeterminata li tagħti prijorità fil-programm ta' ħidma tagħna lid-diskussjoni ta' proposti li jistgħu jissostitwixxu l-garanzija ta' kontinġenza b'arranġamenti alternattivi. F'dan il-kuntest, ser jiġu kkunsidrati arranġamenti u teknoloġiji faċilitattivi. Kwalunkwe arranġament li jissostitwixxi l-Protokoll mhuwiex meħtieġ li jirreplika d-dispożizzjonijiet tiegħu fi kwalunwe mod, bil-kondizzjoni li l-objettivi sottostanti jibqgħu jiġu ssodisfati. Jekk il-partijiet ikunu jeħtieġu aktar żmien biex jinnegozjaw il-ftehim sussegwenti, huma jistgħu jiddeċiedu li jestendu l-perijodu ta' transizzjoni, kif previst fil-Ftehim dwar il-Ħruġ. F'dak il-każ, il-Kummissjoni timpenja ruħha li tirdoppja l-isforzi tagħha u tistenna l-istess sforzi rduppjati min-negozjaturi tiegħek, bil-għan li jiġi konkluż ftehim sussegwenti b'mod rapidu ħafna. Jekk il-garanzija ta' kontinġenza jkollha tidħol fis-seħħ b'mod sħiħ jew parti minnha, hija tkun maħsuba li tapplika biss b'mod temporanju, sakemm u sa meta tiġi sostitwita minn ftehim sussegwenti. Il-Kummissjoni hija impenjata li tipprovdi l-impetu politiku u r-riżorsi meħtieġa biex tgħin jinkiseb l-objettiv li dan il-perijodu jkun qasir kemm jista' jkun. Għal dan il-għan, wara l-ħruġ tar-Renju Unit, u sakemm jiġi konkluż ftehim sussegwenti, il-Kummissjoni ser tappoġġa li jsir l-aqwa użu tal-konferenza ta' livell għoli prevista fid-Dikjarazzjoni Politika li ser tiltaqa' mill-inqas kull sitt xhur biex tieħu kont tal-progress u taqbel dwar l-azzjonijiet xierqa biex isir progress. Fl-aħħar nett, bi tweġiba għat-tħassib tiegħek dwar l-iskeda ta' żmien, aħna nixtiequ niċċaraw li t-tnejn li aħna ser inkunu lesti li niffirmaw il-Ftehim dwar il-Ħruġ hekk kif il-vot importanti jkun għadda fil-Parlament tar-Renju Unit. Dan ser jippermetti t-tħejjijiet għas-sħubija futura mar-Renju Unit immedjatament wara biex jiġi żgurat li n-negozjati jkunu jistgħu jibdew malajr kemm jista' jkun wara l-ħruġ tar-Renju Unit mill-Unjoni Ewropea. Ittra tal-Presidenti Tusk u Juncker lill-Prim Ministru May Din ir-riżorsa bħalissa hi disponibbli biss bil-lingwa jew il-lingwi li ġejjin: